רודיון שצ'דרין

[ממוזער|300px|רודיון שצ'דרין ואשתו, [מאיה פליסצקאיה, ב-2009]]
**רודיון קונסטנטינוביץ' שצ'דרין** (ברוסית: **Родион Константинович Щедрин**; 16 בדצמבר 1932 – 28 באוגוסט 2025) היה מלחין סובייטי. כיהן כיושב ראש איגוד המלחינים הרוסים מ-1973 עד 1990. בשנת 1981 הוענק לו תואר אמן העם של ברית המועצות, בעל כל ארבע הדרגות של עיטור ההצטיינות למען המולדת.

## חייו ויצירתו
שצ'דרין נולד במוסקבה למשפחה מוזיקלית – אביו היה מלחין ומורה לתאוריה של המוזיקה. הוא למד בבית הספר למקהלה ובקונסרבטוריון של מוסקבה אצל יורי שאפורין וניקולאי מיאסקובסקי וסיים את לימודיו בשנת 1955. מאז 1958 ועד למותה ב-2015 היה נשוי לפרימה בלרינה אסולוטה מאיה פליסצקאיה.

המוזיקה המוקדמת של שצ'דרין הייתה טונאלית, ססגונית בתזמורה וכללה במקרים רבים קטעי מוזיקה עממית. חלק מיצירותיו המאוחרות יותר עשו שימוש במוזיקה אליאטורית ובטכניקה סדרתית. המוזיקה של שצ'דרין זכתה לפופולריות במערב בעיקר הודות למסטיסלב רוסטרופוביץ', שהוציא כמה הקלטות מוצלחות שלה.

בין יצירותיו: הבלט "הסוסון בעל הדבשת" (1955), "סוויטת כרמן" (1967), המבוססת על האופרה כרמן מאת ז'ורז' ביזה (מיזם שדמיטרי שוסטקוביץ' ואראם חאצ'טוריאן דחו שניהם), "אנה קרנינה" (1971, על פי הרומן של לב טולסטוי), "גברת עם כלבלב" (1985, על פי סיפור של אנטון צ'כוב), האופרות "לא על האהבה לבדה" (1961) ו"נפשות מתות" (1976, על פי הרומן של ניקולאי גוגול), קונצ'רטי לפסנתר, סימפוניות, מוזיקה קאמרית, יצירות לפסנתר, "המחברת הפוליפונית" ועוד. שצ'דרין חיבר גם 24 פרלודים ופוגות לאחר ששמע את אלה של שוסטקוביץ'.

שצ'דרין כתב שלושה קונצ'רטי לתזמורת: הראשון, המתורגם באופנים שונים, כ"חמשירי קונדס" או "פזמוני עם שובבים" (אף לא אחד מאלה מוסר בשלמות את המשמעות ברוסית, המתכוונת ל"צ'סטושקה" (часту́шка), שיר עם המתאפיין בקלות-ראש וסאטירה) הוא המפורסם בהם והביא לפרסומו הבינלאומי.

לצד קריירת הלחנה מכובדת (שהקנתה לו חברות באקדמיה לאמנויות של ברלין ב-1989 ואת פרס רוסיה מידי הנשיא בוריס ילצין ב-1992), שצ'דרין היה פסנתרן ונגן עוגב וירטואוז, שניגן בעצמו את תפקיד הסולו בנגינת הבכורה של שלושת הראשונים מששת הקונצ'רטי שלו לפסנתר. בקונצרט מ-15 במאי 1974 ניגן שצ'דרין כסולן את כל שלושת הקונצ'רטי שהושלמו עד אז בזה אחר זה. הקונצרט, עם התזמורת הסימפונית הממלכתית של ברית המועצות בניצוחו של יבגני סבטלנוב, הוקלט ויצא כתקליט אריך נגן ובהמשך כתקליטור. לאחר נפילת השלטון הסובייטי ניצל שצ'דרין את האפשרויות שנפתחו בפניו למסעות בעולם ולשיתופי פעולה מוזיקליים, וחלק את זמנו בעיקר בין מינכן לבין מוסקבה.

מ-11 עד 14 ביוני 2008 התקיימו "ימי שצ'דרין" בארמניה בהשתתפות שצ'דרין ומיה פליסצקאיה כאורחי כבוד.

שצ'דרין נפטר ב-28 באוגוסט 2025.

## יצירותיו
### אופרות
* "לא על האהבה לבדה" (Не только любовь)
* "בויאריניה מורוזובה" (Боярыня Морозова)
* "נודד קסום" (Очарованный странник)
* "לוליטה" (Лолита)
* "נפשות מתות" (Мервые души)
* "אורטוריית לנין" (Оратория Ленина)

### באלטים
* "הסוסון בעל הדבשת", 1955
* "כרמן", 1967
* "אנה קרנינה", 1968
* "בת שחף", 1979
* "גברת עם כלבלב", 1985

### יצירות תזמורתיות
* סימפוניה מס' 1, 1958
* "לא על האהבה לבדה" (סוויטה סימפונית מתוך האופרה), 1964
* סימפוניה מס' 2,"עשרים וחמישה פרלודים לתזמורת", 1965
* "פתיחה חגיגית", 1982
* "סוויטת השחף", 1984
* "סטיהירה", מזמור במלאת אלף שנים להבאת הנצרות לרוסיה, 1987

### קונצ'רטי ויצירות קונצרטנטיות
* קונצ'רטו לפסנתר מס' 1, 1954
* קונצ'רטו לתזמורת מס' 1, "חמשירי קונדס", 1963
* קונצ'רטו לפסנתר מס' 2, 1966
* קונצ'רטו לתזמורת מס' 2, "המצילות", 1968
* קונצ'רטו לפסנתר מס' 3, 1973
* קונצ'רטו לתזמורת מס' 3, "מוזיקת קרקס רוסית נושנה", 1988
* קונצ'רטו לפסנתר מס' 4, 1991
* קונצ'רטו לצ'לו, "סוטו ווצ'ה", 1994
* קונצ'רטו לוויולה, "קונצ'רטו דולצ'ה", 1997
* קונצ'רטו לכינור, "קונצ'רטו קנטאבילה", 1998
* קונצ'רטו לפסנתר מס' 5, 1999
* קונצ'רטו לפסנתר מס' 6, 2003

### יצירות ליטורגיות
* "המלאך החתום" (מוזיקה כוראלית על פי ניקולאי לסקוב), 1988

### הרכב קאמרי
* "מנחה מוזיקלית" ל-3 חלילים, 3 בסונים, 3 טרומבונים ועוגב, 1983

### פסנתר סולו
* קטעים לפסנתר (1952–1961)
** פואמה
** ארבעה קטעים מתוך הבלט "הסוסון בעל הדבשת"
** הומורסקה
** חיקוי לאלבניס
** טרויקה
** שני קטעים פוליפוניים (אינוונציה בשני קולות ובסו אוסטינאטו)
* סונאטה לפסנתר, 1962
* עשרים וארבעה פרלודים ופוגות, 1964-1970
* מחברת פוליפונית, עשרים וחמישה פרלודים, 1972
* סונאטה לפסנתר מס' 2, 1997
* "יומן", שבעה קטעים, 2002
* סונאטינה קונצ'רטנטה, 2005
* "א לה פיציקטו", 2005

### כינור סולו
* "סונאטת ההד", אופוס 69 1984
* "בסגנון אלבניס", אופוס 53 1973

## קישורים חיצוניים

* 

* 

* Rodion Shchedrin
* 'David Fanning on Rodion Shchedrin and his Second Symphony and Rodion Shchedrin on David Fanning's publication'
* Rodion Shchedrin interview by Bruce Duffie


## הערות שוליים




קטגוריה:מלחינים שעל שמם כוכב לכת מינורי
קטגוריה:מלחינים רוסים
קטגוריה:סגל הקונסרבטוריון של מוסקבה
קטגוריה:מלחיני אופרה
קטגוריה:מעוטרי עיטור לנין
קטגוריה:מעוטרי עיטור הדגל האדום של העמל
קטגוריה:מעוטרי עיטור ההצטיינות למען המולדת
קטגוריה:מעוטרי עיטור אות הכבוד
קטגוריה:אמני העם של ברית המועצות
קטגוריה:זוכי פרס לנין
קטגוריה:מהגרים מרוסיה לגרמניה
קטגוריה:רוסים שנולדו ב-1932
קטגוריה:רוסים שנפטרו ב-2025